Správa z ME jednotlivcov Savigliano 2018

ME jednotlivcov mužov a žien sa konali v talianskom meste Savigliano 5. – 7. októbra 2018.

Reprezentantom Slovenska v kategórii mužov bol Andrej Fratrič. Základná časť sa hrala päť kolovým švajčiarskym systémom.

Prvý hrací deň Andrej postupne nastúpil proti Škótsku 13:6, Izraelu 8:13, Anglicku 13:11 a Walesu 13:8. Kľúčový bol najmä zápas proti Anglicku, pretože sa zápas vyvíjal nepriaznivo a väčšinu zápasu sme prehrávali. Andrej sa na záver po taktickej porade namotivoval a záver výborne zvládol. Proti Walesu potvrdil dobrú formu a postup vyzeral byť istý.

Na druhý hrací deň narazil v piatom kole na Švajčiarsko 11:13. Bol to výborný zápas, ktorý Maiki Molinas rozhodol v svoj prospech skvelou streľbou v závere zápasu. Postup medzi najlepších 16. hráčov, je historicky najlepší výsledok v jednotlivcoch a mali sme z neho veľkú radosť.

V najlepšej 16. Andrej nastúpil proti neskoršiemu celkovému víťazovi talianovi Diegovi Rizzimu 8:13. Bol to Andrejov najlepší zápas na šampionáte, jedna pekná hra striedala druhú.

Po prehre nasledovala baráž proti Švédsku 4:13. Bol to náročný zápas kde išlo o udržanie sa v turnaji. Švédsky reprezentant Ali Abdi Aden využil svoje skúsenosti a nenechal sa obrať o postup.

Po prehre nastalo krátke sklamanie ale celkovo považujem výsledok za výborný. Andrej ukázal dobrú formu a zhodnotil celoročný intenzívny tréning.

Martin Ševček